พระราชกฤษฎีการะบุทบวงการชำนัญพิเศษ (ฉบับที่ 4) พ.ศ. 2521
พระราชกฤษฎีกา
ระบุทบวงการชำนัญพิเศษ
(ฉบับที่ ๔)
พ.ศ. ๒๕๒๑
 

ภูมิพลอดุลยเดช
ป.ร.
ให้ไว้ ณ
วันที่ ๑๔ ตุลาคม พ.ศ. ๒๕๒๑
เป็นปีที่
๓๓ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรแก้ไขเพิ่มเติมพระราชกฤษฎีกาว่าด้วยการระบุทบวงการชำนัญพิเศษ

อาศัยอำนาจตามความในมาตรา ๒๕
แห่งธรรมนูญการปกครองราชอาณาจักร พุทธศักราช ๒๕๒๐ และมาตรา ๕
แห่งพระราชบัญญัติคุ้มครองการดำเนินงานของสหประชาชาติ และทบวงการชำนัญพิเศษในประเทศไทย
พ.ศ. ๒๕๐๔ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีการะบุทบวงการชำนัญพิเศษ (ฉบับที่ ๔)
พ.ศ. ๒๕๒๑

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยกเลิกความในมาตรา 3 แห่งพระราชกฤษฎีการะบุทบวงการชำนัญพิเศษ พ.ศ. ๒๕๐๔
ซึ่งแก้ไขเพิ่มเติมโดยพระราชกฤษฎีการะบุทบวงการชำนัญพิเศษ (ฉบับที่ ๓) พ.ศ. ๒๕๑๗
และให้ใช้ความต่อไปนี้แทน
มาตรา ๓ ทบวงการชำนัญพิเศษ มีดังนี้
(๑) กองทุนการเงินระหว่างประเทศ
(๒) กองทุนระหว่างประเทศเพื่อการพัฒนาเกษตรกรรม
(๓) ธนาคารระหว่างประเทศเพื่อการบูรณะและวิวัฒนาการ
(๔) บรรษัทการเงินระหว่างประเทศ
(๕) สหภาพโทรคมนาคมระหว่างประเทศ
(๖) สหภาพสากลไปรษณีย์
(๗) องค์การการบินพลเรือนระหว่างประเทศ
(๘) องค์การที่ปรึกษาทางทะเลระหว่างรัฐบาล
(๙) องค์การแรงงานระหว่างประเทศ
(๑๐) องค์การศึกษา วิทยาศาสตร์ และวัฒนธรรมแห่งสหประชาชาติ
(๑๑) องค์การอนามัยโลก
(๑๒) องค์การอาหารและเกษตรแห่งสหประชาชาติ
(๑๓) องค์การอุตุนิยมวิทยาโลก


ผู้รับสนองพระบรมราชโองการ
ส. โหตระกิตย์
รองนายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรให้ความคุ้มครองการดำเนินงานในประเทศไทยของกองทุนระหว่างประเทศเพื่อการพัฒนาเกษตรกรรม
ซึ่งเป็นทบวงการชำนัญพิเศษที่ตั้งขึ้นใหม่และประเทศไทยได้เข้าเป็นสมาชิกแล้ว
นอกจากนั้นสมควรแก้ไขชื่อขององค์การกรรมกรระหว่างประเทศเสียใหม่ เป็นองค์การแรงงานระหว่างประเทศ
เพื่อให้ถูกต้องตามความหมายที่แท้จริง และเพื่อให้สอดคล้องกับกฎหมายว่าด้วยแรงงานสัมพันธ์ที่ใช้บังคับอยู่ในปัจจุบัน จึงจำเป็นต้องตราพระราชกฤษฎีกานี้ขึ้น











โชติกานต์/ปรับปรุง
๗ พฤษภาคม
๒๕๖๒

[๑] ราชกิจจานุเบกษาเล่ม ๙๕/ตอนที่ ๑๑๘/ฉบับพิเศษ หน้า ๓๔/๒๕
ตุลาคม ๒๕๒๑